CELEX: 62010CN0117
Language: da
Date: 2010-03-03 00:00:00
Title: Sag C-117/10: Sag anlagt den 3. marts 2010 — Europa-Kommissionen mod Rådet for Den Europæiske Union

1.5.2010   
            
            
               DA
            
            
               Den Europæiske Unions Tidende
            
            
               C 113/34
            
         Sag anlagt den 3. marts 2010 — Europa-Kommissionen mod Rådet for Den Europæiske Union
   (Sag C-117/10)
   2010/C 113/53
   Processprog: engelsk
   
      Parter
   
   
      Sagsøger: Europa-Kommissionen (ved V. Di Bucci, L. Flynn, K. Walkerová, A. Stobiecka-Kuik, som befuldmægtigede)
   
      Sagsøgt: Rådet for Den Europæiske Union
   
      Sagsøgerens påstande
   
   
               —
            
            
               Rådets beslutning 2010/10/EF af 20. november 2009 om Republikken Polens myndigheders ydelse af statsstøtte til køb af landbrugsjord mellem den 1. januar 2010 og den 31. december 2013 (1) annulleres.
            
         
               —
            
            
               Rådet for Den Europæiske Union tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Ved at vedtage den anfægtede beslutning har Rådet ophævet Kommissionens beslutning, som følger af forslaget om passende foranstaltninger i punkt 196 i rammebestemmelserne for landbrug fra 2007 og af Polens ubetingede tilslutning til forslaget, hvorefter Polen er forpligtet til at bringe en eksisterende støtteordning til køb af landbrugsjord til ophør senest den 31. december 2009. Under påberåbelse af at der foreligger særlige omstændigheder, har Rådet faktisk givet tilladelse til, at Polen opretholder denne ordning, indtil rammebestemmelserne for landbrug fra 2007 udløber den 31. december 2013. De af Rådet fremførte omstændigheder som begrundelse for beslutningen er af indlysende grunde ikke usædvanlige omstændigheder af en sådan karakter, at de kan begrunde den trufne beslutning, og tager ikke hensyn til Kommissionens beslutning med hensyn til denne ordning. Til støtte for påstanden om annullation har Kommissionen fremført fire anbringender:
   
               a)
            
            
               For det første finder Kommissionen, at Rådet ikke har kompetence til at handle i medfør af artikel 88, stk. 2, tredje afsnit, EF, fordi Rådet ikke traf afgørelse vedrørende Polens begæring inden udløbet af den frist på tre måneder, der er fastsat i fjerde afsnit i denne bestemmelse, og fordi den støtte, som Rådet godkendte, under alle omstændigheder var en eksisterende støtte, som Polen havde forpligtet sig til at afskaffe ved udgangen af 2009, da Polen godkendte de passende foranstaltninger, som Kommissionen havde foreslået det.
            
         
               b)
            
            
               For det andet har Rådet begået magtfordrejning, idet Rådet tilsigtede at ophæve konklusionen om, at støtteforanstaltningerne, som Polen frit kunne opretholde indtil udgangen af 2009, men ikke derefter, kunne opretholdes indtil 2013.
            
         
               c)
            
            
               Dernæst gør Kommissionen i sit tredje anbringende gældende, at den anfægtede beslutning er vedtaget i strid med princippet om loyalt samarbejde, som gælder for medlemsstater og også imellem institutionerne. Rådet har med sin beslutning fritaget Polen fra dets samarbejdsforpligtelse med Kommissionen i forbindelse med de passende foranstaltninger, som denne medlemsstat har godkendt, vedrørende eksisterende støtte til køb af landbrugsjord inden for rammerne af samarbejdet i henhold til artikel 88, stk. 1, EF.
            
         
               d)
            
            
               Med sit sidste anbringende gør Kommissionen gældende, at Rådet har anlagt et åbenbart fejlskøn, for så vidt som Rådet fandt, at der forelå særlige omstændigheder, der kunne begrunde den godkendte foranstaltnings vedtagelse.
            
         
      (1)  EUT L 4 af 8.1.2010, s. 89.